b'\n_START_ARTICLE_\nRamzes II.\n_START_SECTION_\nRatovi s Hetitima\n_START_PARAGRAPH_\nOdnosi s Hetitima na egipatskoj granici u Siriji bili su daleko od prijateljskih u prvoj polovici Ramsesove vladavine. U vremenu Setia I Egipat je zadr\xc5\xbeao utjecaj nad ju\xc5\xbenim dijelom Sirije, dok su Hetiti dr\xc5\xbeali sjeverni dio s osloncem na veliki grad Qadesh. U \xc4\x8detvrtoj godini Ramsesove vladavine ovdje je izbila pobuna i novi je kralj bio forsiran mobilizirati svoju vojsku. Skupio je oko 20 000 ljudi u 4 divizije po 5000 ratnika. Imale su imena po bogovima Amon, Ra, Ptah i Seth. Slijede\xc4\x87i put velikog prethodnika i oca, Setia I, Ramses se u rani svibanj na\xc5\xa1ao u blizini Qadesha. S tako velikom vojskom te prate\xc4\x87om prtljagom i sljedbenicima koji su u pravilu pratili vojske u ono doba, napredovanje je bilo sporo i preko \xc5\xa1irokog podru\xc4\x8dja. Tad su egip\xc4\x87ani zarobili dva izvi\xc4\x91aca hetitske vojske i dobili obavijest da je glavnina jos daleko. Ramses je samouvjereno krenuo naprijed i ulogorio se zapadno od Qadesha. No, imao je sa sobom samo jednu diviziju, Amun. Njegova samouvjerenost brzo je splasnula kad je jedna patrola uhvatila jo\xc5\xa1 dva izvi\xc4\x91aca hetitske vojske. Oni su pod torturom priznali da su dva prethodna izvi\xc4\x91aca bili namjeran mamac za Egip\xc4\x87ane, a hetitska je glavnina zapravo bila u zasjedi s druge strane Qadesha._NEWLINE_Hetitski kralj, Muwatallis, skupio je \xc4\x8dak i ve\xc4\x87u vojsku od egipatske. Sastojala se od dva dijela i svaki je imao po 18 000-19 000 ljudi i 2 500 bojnih ko\xc4\x8dija. Bila je to golema sila i odmah je napala diviziju Re, koja je bila na putu da se pridru\xc5\xbei Ramsesovu logoru. Egipatske snage nisu izdr\xc5\xbeale taj silni udar i hetitske bojne ko\xc4\x8dije se probijaju u novonapravljeni egipatski kamp. Zavladala je totalna konfuzija i Ramses II. se na\xc5\xa1ao izoliran s malom grupom svojih gardista. Ipak, brzo se pribrao i osobno poveo svoje ljude da se suprotstave napadu. Poslije \xc5\xbeestoke borbe bio je spa\xc5\xa1en uni\xc5\xa1tenja, ili jo\xc5\xa1 gore, zarobljavanja, zahvaljuju\xc4\x87i svojoj elitnoj gardi koja je izabrala razli\xc4\x8dit put od glavnine nadolaze\xc4\x87e egipatske vojske. Garda je dojurila brzo i napala Hetite s krila, \xc5\xa1to ih je uzdrmalo. Njihov kralj Muwatallis tad je povukao svoje snage i no\xc4\x87 se spustila na bojno polje, koje je Ramses II. sad okupirao._NEWLINE_Sljede\xc4\x87i dan sad ujedinjene egipatske snage kre\xc4\x87u u napad, ali rezultat je bio nerije\xc5\xa1en. Egipatska je vojska odmar\xc5\xa1irala u Egipat i status quo je ostao._NEWLINE_Bombasti\xc4\x8dna izvje\xc5\xa1\xc4\x87a o bitki i osobnoj hrabrosti Ramsesa II. vo\xc4\x91enog Amonovom rukom ostali su po zidovima hramova u Karnaku, Luxoru (3 ina\xc4\x8dice), u Ramasseumu (dvaput), u Abydosu i Abu Simbelu. Tako\xc4\x91er su ostali mnogi zapisi o bitki i na papirusu._NEWLINE_Sljede\xc4\x87ih godina opet su organizirani ratni pohodi protiv Hetita, ali je s vremenom Ramses II. shvatio da ne\xc4\x87e mo\xc4\x87i dr\xc5\xbeati sjeverne dijelove Sirije, kao \xc5\xa1to ni jako Hetitsko kraljevstvo nije moglo dr\xc5\xbeati ju\xc5\xbene. \xc5\xa0to se Hetita ti\xc4\x8de oni su imali unutra\xc5\xa1nje probleme a i na istoku je rasla nova prijetnja, Assirija. Novi je Hetitski kralj Hattusilis III. shvatio da vi\xc5\xa1e nije vrijeme za dugogodi\xc5\xa1nje igranje ma\xc4\x8dke i mi\xc5\xa1a s Egiptom. Zato je predlo\xc5\xbeio mirovni dogovor i on je sklopljen s Egip\xc4\x87anima u 21. godini vladavine Ramsesa II. Mirovni je dogovor tako\xc4\x91er pre\xc5\xbeivio zapisan na zidovima Karnaka i Ramasseuma (posmrtni hram Ramsesa II). Me\xc4\x91utim igrom sudbine isti je dogovor prona\xc4\x91en i prilikom iskapanja u Hattusasu, hetitskom glavnom gradu. Dva se izvora ne sla\xc5\xbeu, jer hetitski izvori tvrde da je mir ponudio Ramses II.'